CELEX: 32022D1293
Language: sl
Date: 2022-06-17 00:00:00
Title: Sklep Sveta (EU) 2022/1293 z dne 17. junija 2022 o stališču, ki se v imenu Evropske unije zastopa na 12. ministrski konferenci Svetovne trgovinske organizacije

25.7.2022   
               
               
                  SL
               
               
                  Uradni list Evropske unije
               
               
                  L 196/121
               
            
         SKLEP SVETA (EU) 2022/1293
         z dne 17. junija 2022
         o stališču, ki se v imenu Evropske unije zastopa na 12. ministrski konferenci Svetovne trgovinske organizacije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207(4), prvi pododstavek, v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Marakeški sporazum o ustanovitvi Svetovne trgovinske organizacije (v nadaljnjem besedilu: Sporazum o STO) je Unija sklenila s Sklepom Sveta 94/800/ES (1), veljati pa je začel 1. januarja 1995.
                  
               
                     (2)
                  
                  
                     Na podlagi členov IV:1 in IX:1 Sporazuma o STO se lahko na ministrski konferenci Svetovne trgovinske organizacije (STO) sprejemajo sklepi s soglasjem.
                  
               
                     (3)
                  
                  
                     Ministrska konferenca STO bi lahko na svojem 12. zasedanju, ki bo potekalo od 12. do 17. junija 2022, sprejela sklepe o osnutku sporazuma o subvencijah za ribištvo, o Sporazumu o trgovinskih vidikih pravic intelektualne lastnine, ter o izvzetju nakupa hrane Svetovnega programa za hrano iz prepovedi ali omejitev izvoza.
                  
               
                     (4)
                  
                  
                     Primerno je, da se določi stališče, ki se v imenu Unije zastopa na ministrski konferenci STO, kolikor bi lahko kateri koli sklep, ki se sprejme, imel pravne učinke.
                  
               
                     (5)
                  
                  
                     Pogajanja o subvencijah za ribištvo so del razvojne agende iz Dohe ter so bila opredeljena kot prednostna naloga v podcilju 6 Združenih narodov (ZN) glede cilja trajnostnega razvoja št. 14, o katerem so se voditelji držav dogovorili leta 2015, in v ministrskem sklepu STO z dne 13. decembra 2017 (WT/MIN(17)/64). Glede na pomen vprašanja za trgovino in trajnostni razvoj ter dejstvo, da je Unija ena od predlagateljic, bi morala Unija podpreti dogovorjeni izid.
                  
               
                     (6)
                  
                  
                     Pogajanja o ukrepih v zvezi z intelektualno lastnino, kot so določeni v Sporazumu o trgovinskih vidikih pravic intelektualne lastnine, so del tekočih razprav v STO o tem, kako lahko trgovinski sistem izboljša svetovni dostop do cepiv, terapevtikov in drugih bistvenih medicinskih izdelkov proti COVID-19. Več članic STO je 21. maja 2021 Svetu STO za trgovinske vidike pravic intelektualne lastnine predložilo sporočilo s spremenjenim predlogom za odstopanje od nekaterih določb Sporazuma o trgovinskih vidikih pravic intelektualne lastnine za preprečevanje, zajezitev in zdravljenje COVID-19 (IP/C/W/669/Rev.1). Unija je 4. junija 2021 Generalnemu svetu STO predložila sporočilo o nujnih odzivih trgovinske politike na krizo zaradi COVID-19 (WT/GC/231), Svetu STO za trgovinske vidike pravic intelektualne lastnine pa sporočilo onujnih odzivih trgovinske politike na krizo zaradi COVID-19 v zvezi z intelektualno lastnino (IP/C/W/680). Poleg tega je Unija 18. junija 2021 Svetu STO za trgovinske vidike pravic intelektualne lastnine predložila sporočilo z osnutkom izjave o Sporazumu o trgovinskih vidikih pravic intelektualne lastnine in javnem zdravju v razmerah pandemije (IP/C/W/681), katere namen je pojasniti ali olajšati uporabo sistema prisilnega licenciranja, določenega v Sporazumu o trgovinskih vidikih pravic intelektualne lastnine, da bi v primeru pandemije deloval čim učinkoviteje. Ministrski sklep na podlagi tega dela je del širšega svežnja, ki vključuje ministrsko izjavo o odzivu STO na pandemijo COVID-19 ter pripravljenosti na prihodnje pandemije. Glede na pomen tega vprašanja bi morala Unija podpreti dogovorjeni izid.
                  
               
                     (7)
                  
                  
                     Pogajanja o izvzetju Svetovnega programa ZN za hrano iz omejitev izvoza so pokazala, da veliko članic STO podpira zavezo, da se take omejitve pri nakupih za humanitarne namene ne uvedejo. Glede na predlog ministrskega sklepa o tej zadevi in glede na dejstvo, da je to pomemben element svežnja ukrepov za prehransko varnost, ki naj bi se sprejel na 12. ministrski konferenci, bi morala Unija podpreti dogovorjeni izid –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa na 12. ministrski konferenci STO, je, da se podpre sprejetje osnutkov ministrskih sklepov STO o:
            
                        (a)
                     
                     
                        osnutku sporazuma o subvencijah za ribištvo (WT/MIN(22)/W/22);
                     
                  
                        (b)
                     
                     
                        Sporazumu o trgovinskih vidikih pravic intelektualne lastnine (WT/MIN(22)/W/15/Rev.2) in
                     
                  
                        (c)
                     
                     
                        izvzetju nakupa hrane Svetovnega programa za hrano iz prepovedi ali omejitev izvoza (WT/MIN(22)/W/18).
                     
                  
         
            Člen 2
            Ta sklep začne veljati na dan sprejetja.
         
         
            V Bruslju, 17. junija 2022
            
               
                  Za Svet
               
               
                  predsednik
               
               Z. NEKULA
            
         
         
            (1)  Sklep Sveta 94/800/ES z dne 22. decembra 1994 o sklenitvi sporazumov doseženih v Urugvajskem krogu večstranskih pogajanj (1986 – 1994), v imenu Evropske skupnosti, v zvezi z zadevami, ki so v njeni pristojnosti (UL L 336, 23.12.1994, str. 1).